C 24/13

Kuulemismenettelystä vastaavan neuvonantajan loppukertomus (1)

(Asia AT.40410 – Eteeni)

(2021/C 24/08)

Päätösluonnos, joka on osoitettu Westlakelle (2), Orbialle (3), Clariantille (4)ja Celaneselle (5), yhdessä ’osapuolet’, koskee Euroopan unionin toiminnasta tehdyn sopimuksen 101 artiklan yhtenä kokonaisuutena pidettävää jatkettua rikkomista, joka tapahtui 26. joulukuuta 2011 ja 29. maaliskuuta 2017 välisenä aikana Alankomaiden, Belgian, Ranskan ja Saksan alueilla. Päätösluonnoksessa todetaan, että osapuolina olevat yritykset osallistuivat kyseiseen rikkomiseen, joka muodostui arkaluonteisten kaupallisten ja hinnoitteluun liittyvien tietojen vaihtamisesta ja eteenin ostoihin liittyvän hintatekijän vahvistamisesta.

Komissio käynnisti 10. heinäkuuta 2018 neuvoston asetuksen (EY) N:o 1/2003 (6) 11 artiklan 6 kohdan mukaisen menettelyn, joka koski edellä mainittuja osapuolia.

Komission asetuksen (EY) N:o 773/2004 (7) 10 a artiklan 2 kohdan mukaisten sovintoon tähtäävien keskustelujen (8)ja sovintoehdotusten (9)jälkeen komissio antoi osapuolille väitetiedoksiannon 7. helmikuuta 2020.

Vastauksissaan väitetiedoksiantoon osapuolet vahvistivat asetuksen (EY) N:o 773/2004 10 a artiklan 3 kohdan mukaisesti, että väitetiedoksiannossa oli otettu huomioon niiden tekemien sovintoehdotusten sisältö ja että ne olivat edelleen sitoutuneet sovintomenettelyyn.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä. Katson, että asia on näin.

Edellä esitetyn perusteella ja ottaen huomioon, että osapuolet eivät ole esittäneet minulle minkäänlaisia pyyntöjä tai valituksia (10), katson, että osapuolten menettelyllisten oikeuksien tosiasiallista toteutumista on kunnioitettu tässä asiassa.

Wouter WILS

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 artiklan mukaisesti (EUVL L 275, 20.10.2011, s. 29).

(2) Westlake Chemical Corporation, Westlake Germany GmbH & Co. KG, Vinnolit GmbH & Co. KG ja Vinnolit Holdings GmbH, yhdessä jäljempänä ’Westlake’.

(3) ORBIA ADVANCE CORPORATION, S.A.B. de C.V. (oikeushenkilön nimi oli 5. syyskuuta 2019 asti Mexichem S.A.B. de C.V.) ja VESTOLIT GmbH, yhdessä jäljempänä ’Orbia’.

(4) Clariant AG ja Clariant International AG, yhdessä jäljempänä ’Clariant’.

(5) Celanese Corporation, Celanese Services Germany GmbH ja Celanese Europe B.V., yhdessä jäljempänä ’Celanese’.

(6) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(7) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(8) Sovintoon tähtääviä kokouksia pidettiin 18. syyskuuta 2018 ja 12. marraskuuta 2019 välisenä aikana.

(9) Osapuolet esittivät viralliset pyyntönsä aloittaa sovintomenettely 19. marraskuuta 2019 ja 6. tammikuuta 2020 välisenä aikana.

(10) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).